યાદ છે પેલા પોસ્ટકાર્ડ સાઇઝના નૂતન વર્ષાભિનંદન કાર્ડ… કાર્ડના આગળના ભાગમાં દેવદેવીઓના ફોટા હોય, ખાસ કરીને લક્ષ્મીજી, રામસીતા, કૃષ્ણરાધા, શિવપાર્વતી, મા ચામુંડા, મા અંબિકા કે મા દુર્ગાના ફોટા  હોય…એમ કોઈક કાર્ડમાં વળી કુદરતી દૃશ્યોના ફોટા હોય, એ જમાનો આઝાદી પછીનો જમાનો હોવાથી એવા કાર્ડમાં રાષ્ટ્રપિતા ગાંધીજી, પંડિત જવાહરલાલ નહેરુ, સરદાર પટેલની તસવીર પણ રહેતી હતી… આ કાર્ડની પાછળના ભાગમાં એક ભાગ કોરો હોય, તેમાં તમે જેને અભિનંદન મોકલવાના હોય તેના સહપરિવાર નામ  લખી શકો, બાકીના ભાગમાં ચાર લીટી દોરેલી રહે તેમાં તમે જેને કાર્ડ મોકલવાના હોય તેના નામ-સરનામા લખી શકો…  આ કાર્ડ એક આનામાં મળતા હતા.